**Ανθρώπινα Δικαιώματα και Άτομα με Αναπηρία**

**Γραπτή Δήλωση για την Προ-συνεδριακή Συνάντηση της Ομάδας Εργασίας για την Σύμβαση των ΗΕ**

**11η Συνεδρίαση (8-11 Απριλίου)**

**Από την**

**Εθνική Συνομοσπονδία Ατόμων με Αναπηρία (Ε.Σ.Α.μεΑ.)**

Υπόψη της Γραμματείας της Επιτροπής των ΗΕ

για τα Δικαιώματα των Ατόμων με Αναπηρία

Η Εθνική Συνομοσπονδία Ατόμων με Αναπηρία (ΕΣΑμεΑ) είναι μια οργάνωση ομπρέλα που ιδρύθηκε το 1989. Τα ιδρυτικά της μέλη ήταν ομοσπονδίες και σύλλογοι που εκπροσωπούν άτομα με διάφορες αναπηρίες, χρόνιες παθήσεις και μέλη των οικογενειών τους. Πρόκειται για μια οργάνωση με δημοκρατική δομή και λειτουργία. Μόνο άτομα με αναπηρία, χρόνιες παθήσεις και μέλη των οικογενειών τους έχουν το δικαίωμα του εκλέγειν και του εκλέγεσθαι σε όλα τα όργανα της Συνομοσπονδίας: ως εκπρόσωποι στο Πανελλαδικό Συνέδριο και ως μέλη στο Γενικό Συμβούλιο και την Εκτελεστική Γραμματεία.

Το όραμα και η αποστολή της ΕΣΑμεΑ είναι η προστασία των συμφερόντων των ατόμων με αναπηρία, η προαγωγή των δικαιωμάτων τους και η παρακολούθηση της νομοθεσίας και της χάραξης πολιτικής της Ελληνικής Πολιτείας σε θέματα που αφορούν τους ίδιους και τις οικογένειές τους. Για να το πετύχει αυτό, η ΕΣΑμεΑ, από την πρώτη κιόλας μέρα της ύπαρξής της, επεδίωξε συστηματικά να αναγνωριστεί από το Κράτος ως η αντιπροσωπευτική οργάνωση του ελληνικού αναπηρικού κινήματος. Αυτό επετεύχθη και η Συνομοσπονδία εμπλέκεται και συμμετέχει ενεργά στη διαδικασία λήψης αποφάσεων σε όλα τα επίπεδα οργάνωσης της Ελληνικής Πολιτείας. Το σύνθημα «Τίποτα για τα άτομα με αναπηρία χωρίς τα άτομα με αναπηρία» αποτελεί κατευθυντήρια αρχή που διέπει το έργο της ΕΣΑμεΑ να καταστήσει τα δικαιώματα των ατόμων με αναπηρία πλήρως ορατά και σεβαστά.

Η Συνομοσπονδία είναι ιδρυτικό μέλος του Ευρωπαϊκού Φόρουμ Ατόμων με Αναπηρία (Φόρουμ), είναι ιδιαίτερα δραστήρια στο Φόρουμ και, μέσω αυτού, στην Παγκόσμια Οργάνωση για την Αναπηρία (International Disability Alliance-IDA). Η ΕΣΑμεΑ είναι επίσης μέλος της Ελληνικής Εθνικής Επιτροπής για τα Δικαιώματα του Ανθρώπου, της Ελληνικής Οικονομικής και Κοινωνικής Επιτροπής και της Ευρωπαϊκής Οικονομικής και Κοινωνικής Επιτροπής. Επιπλέον, η εκπροσώπηση του Ελληνικού αναπηρικού κινήματος, μέσω της ΕΣΑμεΑ και των μελών της, σε όλες τις αρμόδιες υπηρεσίες, φορείς και επιτροπές, είναι εγγυημένη δια νόμου. Για παράδειγμα, η ΕΣΑμεΑ είναι μέλος, με δικαίωμα ψήφου, σε όλες τις Επιτροπές Παρακολούθησης των Ευρωπαϊκών Διαρθρωτικών Ταμείων στην Ελλάδα.

Από το 1999, ο Ιωάννης Βαρδακαστάνης, ο Πρόεδρος της ΕΣΑμεΑ, είναι και Πρόεδρος του Ευρωπαϊκού Φόρουμ Ατόμων με Αναπηρία. Επίσης, ήταν Πρόεδρος της Παγκόσμιας Οργάνωσης για την Αναπηρία (IDA) από το 2012 έως το 2014, Αντιπρόεδρος από το 2010 έως το 2012 και, επί του παρόντος, κατέχει τη θέση του Ταμία στο Διοικητικό Συμβούλιο της Παγκόσμιας Οργάνωσης για την Αναπηρία. Ο Πρόεδρος του Φόρουμ και της ΕΣΑμεΑ έχει συμμετάσχει σε όλες τις ad-hoc επιτροπές στην έδρα των Ηνωμένων Εθνών στη Νέα Υόρκη, καθώς και σε όλες τις διασκέψεις των Συμβαλλόμενων Κρατών, για τη συζήτηση θεμάτων σχετικών με την εφαρμογή της Σύμβασης των Δικαιωμάτων των Ατόμων με Αναπηρία (Σύμβαση) των ΗΕ. Η ΕΣΑμεΑ συμμετείχε ενεργά στις διαπραγματεύσεις για τη Σύμβαση των Ηνωμένων Εθνών, και στη συνέχεια για την εφαρμογή της, τόσο στην Ελλάδα, όσο και σε επίπεδο Ευρωπαϊκής Ένωσης μέσω του Φόρουμ. Μεταξύ των πρωτοβουλιών που ανέλαβε ο Πρόεδρος της ΕΣΑμεΑ και του Φόρουμ για την εφαρμογή της Σύμβασης είναι και οι εξής: α) σε επίπεδο ΕΕ, το 2010 το Φόρουμ έκανε εκστρατεία για την υιοθέτηση της Σύμβασης από την ΕΕ με αποτέλεσμα να επιτευχθεί άμεσα η επικύρωσή της στο τέλος του ιδίου έτους. Η επικύρωση της Σύμβασης από την ΕΕ αποτελεί ένα σημαντικό βήμα όσον αφορά την εφαρμογή της, καθώς η ΕΕ είναι η πρώτη περιφερειακή οργάνωση που έχει επικυρώσει μια συνθήκη για τα ανθρώπινα δικαιώματα, και β) ήταν η ΕΣΑμεΑ και το Φόρουμ, μέσω του Προέδρου τους, που τον Ιούνιο του 2017, σε μια παράλληλη εκδήλωση κατά τη διάρκεια των εργασιών της 10ης Διάσκεψης των Κρατών Μελών της Σύμβασης στη Νέα Υόρκη, πρότειναν στην Πρόεδρο της Επιτροπής των ΗΕ για τα Δικαιώματα των Ατόμων με Αναπηρία, κα. Theresia Degener, να ξεκινήσουν εργασίες για το Γενικό Σχόλιο 7 της Σύμβασης.

Στην Ελλάδα, η επικύρωση της Σύμβασης για τα Δικαιώματα των Ατόμων με Αναπηρία έλαβε χώρα τον Μάιο του 2012, σχεδόν πέντε χρόνια μετά την υπογραφή της Σύμβασης από το Ελληνικό Κράτος, εκφράζοντας έτσι την πρόθεσή του να συμμορφωθεί στις διατάξεις της Σύμβασης. Αυτή η καθυστέρηση, ωστόσο, δεν ήταν η μόνη. Από την επικύρωση της Σύμβασης το 2012, χρειάστηκαν σχεδόν πέντε χρόνια ακόμη για τη θέσπιση νόμου που να αφορά στα μέτρα και τις ενέργειες εφαρμογής της Σύμβασης. Πιο συγκεκριμένα, η επικύρωση της Σύμβασης στην Ελλάδα συνέπεσε με μια κρίσιμη περίοδο στη σύγχρονη ιστορία του ελληνικού κράτους, και ιδιαίτερα μετά την αλλαγή καθεστώτος το 1974, τόσο σε πολιτικό, όσο και σε κοινωνικοοικονομικό πλαίσιο. Το ξέσπασμα της σοβαρής οικονομικής κρίσης στις αρχές του 2009 και τα ακραία γεγονότα που έπρεπε να αντιμετωπίσει η Ελλάδα - όπως η θέσπιση πολιτικών λιτότητας και τα βαριά μέτρα μείωσης των δαπανών του κράτους πρόνοιας, τα οποία είχαν ως συνέπεια την παραβίαση εγγυημένων δικαιωμάτων, όπως, για παράδειγμα, το δικαίωμα στην υγεία, την κοινωνική ασφάλιση και την εργασία, των λιγότερο ισχυρών κοινωνικών ομάδων, όπως τα άτομα με αναπηρία, χρόνιες παθήσεις και οι οικογένειές τους - επηρέασαν και την θέσπιση ενός αποτελεσματικού μηχανισμού υπεύθυνου για την εφαρμογή της Σύμβασης.

Η ενεργής εμπλοκή του Ελληνικού αναπηρικού κινήματος στην εφαρμογή της Σύμβασης ξεκίνησε πολύ νωρίτερα από την επικύρωσή της. Το 2009, η ΕΣΑμεΑ, με δική της πρωτοβουλία, και σε συνεργασία με το *Κέντρο Ευρωπαϊκού Συνταγματικού Δικαίου - Ίδρυμα Θεμιστοκλή & Δημήτρη Τσάτσου (ΚΕΣΔ)*, διενήργησε μελέτη συμβατότητας της υφιστάμενης Ελληνικής νομοθεσίας με τη Σύμβαση. Ο στόχος αυτής της μελέτης ήταν τριπλός: πρώτον, να καταγράψει την υφιστάμενη νομοθεσία (έως τον Ιανουάριο του 2012), δεύτερον, να αποτυπώσει τη συμβατότητα της υφιστάμενης νομοθεσίας με τις διατάξεις της Σύμβασης και, τρίτον, να διατυπώσει τεκμηριωμένες προτάσεις για την αναδιάρθρωση της νομοθεσίας. Λαμβάνοντας υπόψη ότι για το Ελληνικό αναπηρικό κίνημα ο αγώνας για τα δικαιώματα των ατόμων με αναπηρία αρχίζει και τελειώνει με την εφαρμογή της Σύμβασης, αυτή η πρωτοβουλία δείχνει/απεικονίζει την φιλοδοξία του κινήματος για την εφαρμογή της πριν ακόμη από την επικύρωσή της.

Το Ελληνικό αναπηρικό κίνημα, έχοντας στη διάθεσή του σημαντικές γνώσεις από την προαναφερθείσα μελέτη, αντέδρασε στην αναβλητικότητα ή την απροθυμία του Ελληνικού κράτους να λάβει μέτρα για την εφαρμογή της Σύμβασης, προκειμένου «να προωθήσει, να προστατεύσει και να διασφαλίσει την πλήρη και ισότιμη απόλαυση όλων των ανθρωπίνων δικαιωμάτων και θεμελιωδών ελευθεριών από όλα τα άτομα με αναπηρία, και να προωθήσει τον σεβασμό της εγγενούς αξιοπρέπειας τους», όπως είναι ο σκοπός της. Έτσι, μέσω διαφόρων ενεργειών, είτε με διαμαρτυρίες, για παράδειγμα, ειδικά στις 2 Δεκεμβρίου 2016, είτε με συνεχείς διαπραγματεύσεις με το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, και τον Υπουργό Επικρατείας, το Ελληνικό αναπηρικό κίνημα άσκησε πίεση στην κυβέρνηση. Θα πρέπει εδώ να επισημανθεί ότι κατά τη διάρκεια της φάσης των διαπραγματεύσεων το Ελληνικό αναπηρικό κίνημα δεν δίστασε να διαφωνήσει έντονα με τους εκπροσώπους του Κράτους, σε θέματα που αφορούν στην εφαρμογή της Σύμβασης. Για παράδειγμα, ένα σημείο σύγκρουσης μεταξύ του Ελληνικού κράτους και του αναπηρικού κινήματος αφορούσε στον ορισμό σημείου επαφής εντός της κυβέρνησης. Το ελληνικό κράτος ισχυριζόταν ότι το σημείο επαφής που θα είναι αρμόδιο για θέματα εφαρμογής της Σύμβασης θα πρέπει να οριστεί στην Διεύθυνση Διεθνών Σχέσεων του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, ενώ το αναπηρικό κίνημα υποστήριζε ότι το σημείο επαφής δεν θα μπορούσε να οριστεί σε άλλο υπουργείο εκτός από το Υπουργείο Δικαιοσύνης, και ειδικότερα την Γενική Γραμματεία Διαφάνειας και Ανθρωπίνων Δικαιωμάτων.

Ως αποτέλεσμα, θεσπίστηκε ο βασικός νόμος 4488/2017, ο οποίος εισάγει μια σειρά από διατάξεις που δύνανται να συμβάλλουν στην καθιέρωση ενός νέου νομικού πλαισίου για την προστασία των δικαιωμάτων των ατόμων με αναπηρία, χρόνιες παθήσεις και των οικογενειών τους. Ωστόσο, ο ρόλος του Ελληνικού αναπηρικού κινήματος και η δυνατή φωνή του δεν περιορίστηκε μόνο στις διαπραγματεύσεις για την εφαρμογή του προαναφερθέντος Νόμου. Αντίθετα, σύμφωνα με τον 4488/2017, η ενεργός ανάμιξή του θα συνεχιστεί και κατά τη διάρκεια του σταδίου εφαρμογής της Σύμβασης, με ενεργό και ουσιώδη ρόλο στη διαδικασία παρακολούθησης.

Στην αυγή του 2019, όπου η οικονομική κρίση φαίνεται να ξεπερνιέται - τουλάχιστον σύμφωνα με τους εκπροσώπους της κυβέρνησης - και μετά από όλες τις διαδικασίες προετοιμασίας που έγιναν για την εφαρμογή της Σύμβασης, όπως, για παράδειγμα, η ψήφιση του νόμου 4488/2017, είναι η ώρα να αρχίσει η Σύμβαση να λειτουργεί ως εθνική στρατηγική για την αναπηρία. Αυτό σημαίνει πως τόσο το νέο νομικό πλαίσιο που θα προκύψει, όσο και το υφιστάμενο νομικό πλαίσιο που θα μεταρρυθμιστεί, θα πρέπει να είναι συμβατά με τις διατάξεις της Σύμβασης, ενσωματώνοντας τα δικαιώματα των ατόμων με αναπηρία σε όλα τα πεδία/περιοχές πολιτικής. Παρόλο που κατά τη διάρκεια των τελευταίων ετών, κυρίως λόγω της πίεσης ή/και παρέμβασης του αναπηρικού κινήματος, έχουν αναληφθεί κάποιες πρωτοβουλίες, όπως, για παράδειγμα, η πρόσφατη θέσπιση νόμου σχετικά με την προσβασιμότητα των ατόμων με αναπηρία στο διαδίκτυο, η ή ενσωμάτωση Οδηγιών της ΕΕ που προστατεύουν και προωθούν τα δικαιώματα των ατόμων με αναπηρία, ή μια συνάντηση εργασίας μεταξύ της ΕΣΑμεΑ, εκπροσώπων του Ελληνικού Δημοσίου και της Συνομοσπονδίας Δημόσιων Υπαλλήλων για θέματα εύλογων προσαρμογών στον δημόσιο τομέα, είναι αναγκαίο να υλοποιηθούν περισσότερες ενέργειες για την προώθηση και προστασία των δικαιωμάτων των ατόμων με αναπηρία, χρόνιες παθήσεις και των οικογενειών τους.

Σε αυτό το σημείο θα θέλαμε να θέσουμε υπόψη της Επιτροπής δύο σημαντικά θέματα σχετικά με την έκθεση του Ελληνικού Κράτους. Το πρώτο ζήτημα αφορά στην εμπλοκή της ΕΣΑμεΑ. Ενώ η έκθεση του Κράτους αναφέρει ότι «η έκθεση καταρτίστηκε με βάση τις κατευθυντήριες γραμμές που έχει εκδώσει η Επιτροπή για τα Δικαιώματα των Ατόμων με Αναπηρία, σε συνεργασία με τα συναρμόδια Υπουργεία και άλλες Αρχές και Υπηρεσίες και την Εθνική Συνομοσπονδία Ατόμων με Αναπηρία (ΕΣΑμεΑ)», στην πραγματικότητα αυτό δεν ισχύει. Η μόνη φορά που έγινε διαβούλευση με την ΕΣΑμεΑ για την έκθεση ήταν στην αρχή και όχι καθ’ όλη τη διαδικασία σύνταξης. Επιπλέον, η ΕΣΑμεΑ απλώς ενημερώθηκε από την Ελληνική Κυβέρνηση ότι η έκθεσή του ελληνικού κράτους μόλις υποβλήθηκε. Τίποτα άλλο.

Το δεύτερο θέμα είναι ότι η Ελληνική έκθεση - όπως υποβλήθηκε στην Επιτροπή των ΗΕ για τα Δικαιώματα των Ατόμων με Αναπηρία το 2015 - περιλαμβάνει πληροφορίες που δεν αντικατοπτρίζουν την τρέχουσα κατάσταση στην Ελλάδα. Η περιγραφική ρητορική που υιοθετήθηκε, αφενός αποσκοπεί στο να πείσει ότι κατά τη διάρκεια εκπόνησης της έκθεσης το υφιστάμενο νομικό πλαίσιο είναι συμβατό σε μεγάλο βαθμό με τις διατάξεις της Σύμβασης, αφετέρου, δεν παρέχει πληροφορίες σχετικά με το κομμάτι της εφαρμογής. Για παράδειγμα, όπως έχει ήδη αναφερθεί στην εναλλακτική έκθεση της ΕΣΑμεΑ, παρόλο που το κράτος διαθέτει ένα πλήρες νομικό πλαίσιο για την προσβασιμότητα, οι δημόσιες υπηρεσίες και οι υπηρεσίες δημόσιας χρήσης είναι μη προσβάσιμες. Επίσης, ένα άλλο παράδειγμα που επιβεβαιώνει το χάσμα μεταξύ του υφιστάμενου νομικού πλαισίου και της εφαρμογής του για την αντιμετώπιση των προκλήσεων όταν αυτές προκύπτουν, εμφανίζεται το 2015, και συγκεκριμένα με τη συνεχιζόμενη μαζική εισροή μεταναστών και αιτούντων άσυλο, όπου το Ελληνικό κράτος δεν ανταποκρίθηκε με τρόπο που να εγγυάται την προστασία των δικαιωμάτων των μεταναστών και των αιτούντων άσυλο, και ιδίως εκείνων με αναπηρία.

Για το λόγο αυτό, θα θέλαμε να προτείνουμε τα ερωτήματα που θα τεθούν στο Ελληνικό κράτος να επικεντρωθούν σε θέματα εφαρμογής και να ζητηθούν συγκεκριμένες και δεσμευτικές απαντήσεις, και σε συγκεκριμένα χρονοδιαγράμματα υλοποίησης. Στη συνέχεια, θα θέλαμε να παρουσιάσουμε και να ενημερώσουμε περαιτέρω την Επιτροπή της Σύμβασης για κρίσιμα και βασικά θέματα σχετικά με τα δικαιώματα των ατόμων με αναπηρία, όπως αυτά έχουν εντοπιστεί από το αναπηρικό κίνημα.

Αρχικά, πριν ξεκινήσουμε να παρουσιάζουμε διάφορα κρίσιμα ζητήματα που θα θέλαμε να προσελκύσουν την προσοχή σας όταν θα προετοιμάσετε τον κατάλογο των θεμάτων, θα θέλαμε να σας ενημερώσουμε ότι δεν υπάρχει εθνικός νόμος που να αναφέρεται στην εφαρμογή της Σύμβασης στο σύνολό της. Όπως αναφέρθηκε παραπάνω, η φιλοδοξία μας είναι ότι μετά την ψήφιση του νόμου 4488/2017 σχετικά με την εφαρμογή και την παρακολούθηση της Σύμβασης σε εθνικό επίπεδο, θα δημιουργηθεί το απαραίτητο πλαίσιο για τη συνολική εφαρμογή της.

# **Άρθρο 33 – Εθνική Εφαρμογή και Εποπτεία**

Όπως έχει ήδη αναφερθεί, το 2017, ψηφίστηκε ο νόμος 4488 όπου η εμπλοκή του ελληνικού αναπηρικού κινήματος ήταν ουσιαστική. Εξαιτίας της ενεργούς εμπλοκής του ελληνικού αναπηρικού κινήματος - το οποίο είχε ισχυρό καθ’ όλη τη διάρκεια της διαπραγματευτικής περιόδου - το μέρος του Νόμου που αφορά την εθνική εφαρμογή και παρακολούθηση της Σύμβασης είναι σύμφωνο με τις διατάξεις της τελευταίας. Έτσι, το ισχύον νομικό πλαίσιο πληροί τις διατάξεις της Σύμβασης. Επίσης, ένα σημείο που θα θέλαμε να προσθέσουμε εδώ αφορά μια από τις βασικές συνιστώσες αυτού του νόμου και ιδιαίτερα τα Σημεία Αναφοράς που θα είναι υπεύθυνα για την παρακολούθηση της ορθής εφαρμογής της Σύμβασης. Μετά από εισήγηση ή σύσταση της ΕΣΑμεΑ, προβλέπεται και ο σχεδιασμός επιμέρους Σημείων Αναφοράς τόσο σε κάθε δήμο όσο και σε κάθε περιφέρεια της ελληνικής επικράτειας. Για την ΕΣΑμεΑ, η ύπαρξη περισσότερων Σημείων Αναφοράς πέρα από το Κεντρικό Σημείο Αναφοράς θα λειτουργήσει ως ένα καλύτερο μέτρο για την παρακολούθηση της εφαρμογής της Σύμβασης.

Αυτό που θα θέλαμε να προτείνουμε να συμπεριληφθεί στον κατάλογο των θεμάτων της Επιτροπής είναι συγκεκριμένες ερωτήσεις σχετικά με τις ενέργειες του κράτους για την εφαρμογή της Σύμβασης. Για παράδειγμα, ερωτήσεις σχετικά με: τα τοπικά και περιφερειακά Σημεία Αναφοράς και τον τρόπο με τον οποίο θα λειτουργήσουν αλλά και θα επικοινωνήσουν με το Κεντρικό Σημείο Αναφοράς, την στελέχωση του Κεντρικού Σημείου Αναφοράς, π.χ. πως πρόκειται να γίνει η στελέχωση του Κεντρικού Σημείου Αναφοράς, πληροφορίες σχετικά με τη διαδικασία πρόσληψης κλπ., τη λειτουργία του μηχανισμού παρακολούθησης και ποιες είναι οι προσδοκίες από αυτόν, τις ενέργειες που θα λάβει το ελληνικό κράτος για την ενσωμάτωση της αναπηρίας στις δημόσιες πολιτικές, κλπ.

# **Άρθρο 5 – Ισότητα και Μη-Διάκριση**

Ο ισχύων νόμος 4443/2016 σχετικά με την ισότητα και την απαγόρευση των διακρίσεων παρέχει ένα νομικό πλαίσιο σύμφωνο με τη Σύμβαση, δεδομένου ότι αναφέρεται στην απαγόρευση κάθε άμεσης ή έμμεσης διάκρισης, σχετικής, διατομεακής ή / και πολλαπλής διάκρισης. Σύμφωνα με το νόμο 4443/2016, αν και η εφαρμογή της αρχής της ισότητας αρχικά στοχεύει στον τομέα της απασχόλησης και της εργασίας, σύντομα θα ενσωματωνόταν και σε περισσότερους κοινωνικοπολιτικούς τομείς μέσω της θέσπισης ενός Προεδρικού Διατάγματος. Ωστόσο, το εν λόγω Προεδρικό Διάταγμα δεν έχει ακόμη εκδοθεί. Συγκεκριμένα, σύμφωνα με το Νόμο 4488/2017, το Προεδρικό Διάταγμα υποτίθεται ότι θα έπρεπε να τεθεί σε ισχύ τον Σεπτέμβριο του 2018, ωστόσο κάτι τέτοιο δεν συνέβη καθώς επίσης δεν υπάρχει κάποια πληροφορία σχετικά με την πρόθεση του ελληνικού κράτους να το υιοθετήσει σύντομα.

Λαμβάνοντας υπόψη τις πολλαπλές διακρίσεις που αντιμετωπίζουν οι γυναίκες με αναπηρίες στην καθημερινή ζωή – ένα θέμα που έχουμε ήδη συζητήσει στην εναλλακτική μας έκθεση - η θέσπιση αυτού του Προεδρικού Διατάγματος αποτελεί ουσιαστικό στοιχείο του υπάρχοντος νομικού πλαισίου για την ίση μεταχείριση των ατόμων με αναπηρίες σε όλους τους κοινωνικοπολιτικούς τομείς και όχι μόνο στον τομέα της απασχόλησης και της εργασίας. Ένας άλλος σημαντικός λόγος όπου η εφαρμογή του παρόντος Προεδρικού Διατάγματος είναι ζωτικής σημασίας αφορά την προστασία και προώθηση των δικαιωμάτων των μεταναστών και των αιτούντων άσυλο με αναπηρίες στην Ελλάδα.

Ένα ακόμη σημείο που θα θέλαμε να τονίσουμε σε αυτό το σημείο αφορά την έννοια των «εύλογων προσαρμογών». Συγκεκριμένα, αναφερόμαστε στον τρόπο με τον οποίο η έννοια αυτή εισάγεται και ερμηνεύεται εντός του υφιστάμενου νομικού πλαισίου. Όπως συζητήσαμε στην έκθεσή μας, ο υφιστάμενος ορισμός είναι πολύ ευρύς. Εκτός από αυτό, σε ότι αφορά την εφαρμογή του, φαίνεται ότι επικεντρώνεται μόνο στον τομέα της απασχόλησης και της εργασίας και όχι σε οριζόντια βάση και σε άλλους τομείς πολιτικής.

Για εμάς, είναι σημαντικό να ζητηθεί από το ελληνικό κράτος να δώσει συγκεκριμένες απαντήσεις σχετικά με: α) τις πρωτοβουλίες - τόσο στο νομικό όσο και στο πλαίσιο πολιτικής - για την προστασία και προώθηση των δικαιωμάτων των γυναικών και των κοριτσιών με αναπηρίες και των μεταναστών και των αιτούντων άσυλο κατά των διακρίσεων (π.χ. άμεσες, έμμεσες, πολλαπλές, σχετικές ή / και διατομεακές), β) την εφαρμογή της έννοιας των "εύλογων προσαρμογών" σε όλους τους τομείς που αφορούν τα άτομα με αναπηρίες (π.χ. χρηματοδότηση, προσωπική βοήθεια, τεχνική υποστήριξη κλπ.) και όχι μόνο στον τομέα της απασχόλησης και της εργασίας.

# **Άρθρο 9 – Προσβασιμότητα**

Όσον αφορά την προσβασιμότητα, όπως προαναφέρθηκε, παρόλο που το υφιστάμενο νομικό πλαίσιο μπορεί να θεωρηθεί επαρκές και σύμφωνο με τις διατάξεις της CRDP, φαίνεται ότι υπάρχει έλλειψη εφαρμογής του. Πιο συγκεκριμένα, ο λόγος για αυτό το κενό εντοπίζεται στην έλλειψη εθνικού σχεδίου προσβασιμότητας που θα δημιουργούσε έτσι το αναγκαίο πλαίσιο για την υλοποίηση των θεμάτων προσβασιμότητας σε όλους τους σχετικούς τομείς. Για παράδειγμα, ενώ ο νόμος "Νέος Κώδικας Οικοδόμησης" προβλέπει θέματα σχετικά με την προσβασιμότητα των κτιρίων, επί του παρόντος δεν υπάρχει κανένας νόμος σχετικά με τη μελέτη προσβασιμότητας, ο οποίος, σύμφωνα με τον "Νέο Κώδικα Οικοδόμησης", είναι απαραίτητος για την έκδοση οικοδομικής άδειας.

Το ζήτημα που θέτουμε κυρίως εδώ αφορά την έλλειψη εθνικού σχεδίου προσβασιμότητας και τι προτίθεται να πράξει το ελληνικό κράτος για να αντιμετωπίσει το κενό που υπάρχει ανάμεσα στο υφιστάμενο νομικό πλαίσιο. Για το αναπηρικό κίνημα, δεν είναι αρκετό να βασιστεί στην επιχειρηματολογία των αντιπροσώπων του Ελληνικού κράτους ότι έχει ήδη θεσπίσει το απαραίτητο νομικό πλαίσιο. Αντίθετα, για το αναπηρικό κίνημα, είναι απαραίτητο να δει στην πράξη πώς μεταφράζεται το υφιστάμενο νομικό πλαίσιο για την προώθηση των δικαιωμάτων των ατόμων με αναπηρίες ως ισότιμα μέλη της κοινωνίας. Επομένως, το ζήτημα εδώ αφορά και πάλι την αδυναμία του νομικού πλαισίου να μεταφραστεί σε τέτοια στοιχεία που θα βελτιώσουν τη ζωή των ατόμων με αναπηρίες όσον αφορά την προσβασιμότητα τους.

# **Άρθρο 12 – Ισότιμη αναγνώριση Ενώπιον του Νόμου**

Ένα βασικό ζήτημα στο ελληνικό νομικό πλαίσιο είναι το νομικό καθεστώς της «δικαστικής συμπαράστασης», το οποίο δεν είναι συμβατό με τις διατάξεις της Σύμβασης. Προκειμένου να σας εξηγήσουμε πώς παραβιάζεται η ικανότητα στην δικαιοπραξία, θα σας παρουσιάσουμε τη διαδικασία που πρέπει να ακολουθήσει ένας γονέας για να ζητήσει δικαστική συμπαράσταση του παιδιού του με αναπηρία.

Κατά τη διάρκεια του τελευταίου έτους πριν την ενηλικίωση του παιδιού, ο γονέας ή κάποιος άλλος συγγενής του παιδιού με αναπηρία (στο εξής αναφέρεται ως ενάγων) υποβάλλει αίτηση στον εισαγγελέα μαζί με το στο ιατρικό ιστορικό του παιδιού. Μέσω αυτού του αιτήματος, ο αιτών ζητά το εν λόγω παιδί με αναπηρία να τεθεί υπό πλήρη στέρηση δικαστικής συμπαράστασης, καθώς η ψυχοκοινωνική αναπηρία του παιδιού τον εμποδίζει να λαμβάνει αποφάσεις για τη ζωή του. Επιπλέον, ο ενάγων προτείνει τον εαυτό του ως δικαστικό συμπαραστάτη του παιδιού, καθώς και ένα τριμελές εποπτικό συμβούλιο, όπως προβλέπει ο νόμος. Στη συνέχεια, η αίτηση παραδίδεται στο παιδί από τον αρμόδιο δικαστικό λειτουργό. Με άλλα λόγια, ο ενάγων υποχρεούται να ασκήσει ένδικα μέσα κατά του παιδιού. Το επόμενο βήμα είναι ο ορισμός της δίκης με την ακρόαση να γίνεται κεκλεισμένων των θυρών. Στην αίθουσα του δικαστηρίου είναι παρόντες τόσο ο ενάγων όσο και το παιδί. Σύμφωνα με τη διαδικασία, ο ενάγων είναι μαζί με τον δικηγόρο του και ένα μάρτυρα που επιβεβαιώνει ότι ο ενάγων θα λειτουργήσει προς όφελος του παιδιού με αναπηρία. Όσο για το παιδί, είναι μόνο του επειδή, σύμφωνα με το νόμο, δεν μπορεί να διορίσει δικηγόρο. Η τελική δικαστική απόφαση δηλώνει ότι α) το παιδί δικάστηκε ερήμην του και β) εάν το παιδί πρόκειται να λάβει πλήρη δικαστική συμπαράσταση.

Όπως μπορούμε να παρατηρήσουμε στο παραπάνω παράδειγμα, το παιδί αυτό, καθώς και κάθε παιδί που βρίσκεται σε παρόμοια κατάσταση, δεν αναγνωρίζεται από τον ισχύοντα νόμο ως κάτοχος δικαιωμάτων και με ικανότητα προς δικαιοπραξία. Όμως, εδώ υπάρχει μια σύγκρουση μεταξύ του υφιστάμενου νομικού πλαισίου στην Ελλάδα και την «αλλαγή παραδείγματος» που επιδιώκει να φέρει η Σύμβαση, λέγοντας ότι «τα άτομα με αναπηρία απολαμβάνουν ικανότητα προς δικαιοπραξία σε ίση βάση με τους άλλους, σε όλες τις πτυχές της ζωής τους».

Τα ζητήματα που θέλουμε κυρίως να θίξουμε εδώ αφορούν τις δράσεις ή τις πρωτοβουλίες που θα αναλάβει το ελληνικό κράτος για τη μετάβαση από τη σημερινή υποκαθιστάμενη λήψη αποφάσεων στην υποστηρικτική λήψη αποφάσεων καθώς και τη μεταρρύθμιση όλων των νομικών κωδίκων του Ελληνικού Κράτους, ώστε να είναι σύμφωνοι με τη Σύμβαση.

# **Άρθρο 19 – Να ζουν Ανεξάρτητα και να Αποτελούν Μέλη της Κοινότητας**

Παρά το γεγονός ότι το ελληνικό κράτος έχει εκφράσει την πρόθεσή του να επεξεργαστεί και να εφαρμόσει ένα Εθνικό Σχέδιο Αποϊδρυματοποίησης, ένα τέτοιο πρόγραμμα, καθώς και ένα πρόγραμμα προσωπικής βοήθειας, δεν υπάρχουν στην ελληνική κοινωνική πολιτική. Λαμβάνοντας υπόψη τη σημασία που έχει για τα άτομα με αναπηρίες να ζουν στην κοινότητα με ίσο τρόπο όπως και τα υπόλοιπα μέλη της κοινότητας, το ελληνικό κράτος οφείλει να δώσει συγκεκριμένες απαντήσεις για το πώς σχεδιάζει να λάβει μέτρα ώστε να δώσει τη δυνατότητα σε άτομα με αναπηρίες να επιλέξουν ή να αποφασίσουν τον τύπο ανεξάρτητης διαβίωσης που επιθυμούν να έχουν. Για εμάς, ενώ ο θεσμός της προσωπικής βοήθειας αλλά και η επιλογή του τύπου ανεξάρτητης διαβίωσης που κάθε άτομο με αναπηρίες επιθυμεί να έχει, είναι θεμελιώδους σημασίας για την ένταξη τους στην κοινότητα, δυστυχώς, στην ελληνική πραγματικότητα και οι δυο αυτοί θεσμοί είναι πολύ αδύναμοι. Έτσι, μέσα από τη διαδικασία του καταλόγου θεμάτων που θα συνταχθεί από την Επιτροπή της Σύμβασης αλλά και αργότερα μέσω της εξέτασης του ελληνικού κράτους, το φθινόπωρο του 2019, είναι ζωτικής σημασίας να ερωτηθεί το ελληνικό κράτος για τα μέτρα που θα λάβει προκειμένου να ευθυγραμμιστεί με τις διατάξεις της Σύμβασης σε ότι αφορά την ανεξάρτητη διαβίωση των ατόμων με αναπηρία.

# **Άρθρα 24, 25, 26 – Εκπαίδευση, Υγεία, Ενίσχυση των Ικανοτήτων και Υποκατάσταση**

Εδώ θα θέλαμε να προσθέσαμε δύο ακόμη ζητήματα που προέκυψαν σχετικά πρόσφατα και εξαιτίας του περιορισμένου διαθέσιμου χρόνου δεν μπορέσαμε να τα συμπεριλάβουμε στην εναλλακτική μας έκθεσής. Συγκεκριμένα, τα θέματα που θέλουμε να θέσουμε υπόψη της Επιτροπής αφορούν την πρόσφατη μεταρρύθμιση στον Ενιαίο Κανονισμό Παροχών Υγείας, η οποία: α) περιέχει μειώσεις στις ειδικές θεραπείες για παιδιά με αυτισμό, χωρίς όμως να παρέχει μια εύλογη αιτιολόγηση για τη λήψη, και β) αλλαγές στη διαδικασία χορήγησης θεραπειών ειδικής αγωγής. Ωστόσο, οι προαναφερθείσες μειώσεις και αλλαγές έχουν σοβαρό αντίκτυπο στα παιδιά με αναπηρία και στους γονείς τους, τόσο από οικονομική όσο και από ποιοτική άποψη. Επιπλέον, οι παραπάνω «αναθεωρήσεις» δεν συνοδεύονται από επαρκή και, ας πούμε, επιστημονική εξήγηση. Λαμβάνοντας υπόψη την ευάλωτη θέση της κοινωνικής ομάδας των παιδιών με αναπηρίες και πόσο μάλλον κατά τη διάρκεια όλων αυτών των ετών μετά την έναρξη της οικονομικής κρίσης, αυτές οι πρόσφατες «αναθεωρήσεις» είναι ένα ακόμη αντιπροσωπευτικό παράδειγμα του τρόπου με τον οποίο τα μέτρα λιτότητας συνεχίζουν να παραβιάζουν ορισμένα από τα ανθρώπινα δικαιώματα των παιδιών με αναπηρίες, όπως το δικαίωμα στην υγεία, την εκπαίδευση και την αποκατάσταση.

# **Επίλογος**

Συνοψίζοντας, αυτά είναι κάποια από τα θέματα που θα θέλαμε να θέσουμε υπόψιν της Επιτροπής. Προφανώς, λόγω του περιορισμένου χρόνου, ήταν αδύνατο να παρουσιάσουμε όλα τα ζητήματα, όπως έχουμε ήδη κάνει στην εναλλακτική έκθεση που έχουμε καταθέσει. Αυτό που θα θέλαμε να προτείνουμε στην Επιτροπή της Σύμβασης είναι να θέσει ζητήματα στην ελληνική κυβέρνηση σχετικά με την εφαρμογή της Σύμβασης. Για παράδειγμα, να ζητήσει από την ελληνική κυβέρνηση να παράσχει συγκεκριμένες και δεσμευτικές απαντήσεις σχετικά με τις ενέργειες και τα μέτρα που σκοπεύει να λάβει προκειμένου να προστατεύσει, προωθήσει και διασφαλίσει τα δικαιώματα των ατόμων με αναπηρίες, χρόνιων παθήσεων και των οικογενειών τους.